Az 1923. november 8–9-én végrehajtott, sikertelen sörpuccsban való részvétele miatt 1924-ben egy év és három hónap börtönbüntetésre ítélték, amelyet azonban nem töltött le. 1924. májusától a Reichstag képviselője volt, 1933. január 30-án pedig a Hitler-kormány belügyminisztere lett. Hivatalát több mint tíz éven át töltötte be, és felelős volt a kor belügyi törvényi rendelkezéseiért, amelyek lehetővé tették a nemzetiszocialista hatalomátvételt, a tartományok birodalmi alárendelését, illetve a faji megkülönböztetést. Az ő felügyelete alá tartoztak az országgyűlési választások valamint a népszavazások. Az 1934-es úgynevezett újjáépítési törvény, amely a birodalom nemzetiszocialista reformjával kezdődött, valamint az 1935-ös "német vér és becsület védelméért" törvény, amely a zsidóság ellen irányult, az állampolgársági törvény, azaz a legfontosabb nürnbergi törvények közvetlen személyes részvételével születtek meg. A tartományi rendőrségek (beleértve a politikai rendőrséget is) integrálása a birodalmi rendőrségbe, amelyet Frick indított el, megteremtette a totalitariánus állami berendezkedés alapját. A birodalmi igazgatás területén ő vezette a hadi előkészületeket.